ธ.กรุงศรีฯช่วยลูกค้าได้รับผลกระทบวิกฤตการเมือง
ธนาคารกรุงศรีอยุธยา และบริษัทในเครือออกมาตรการช่วยเหลือลูกค้าที่ได้รับผลกระทบจากวิกฤตการณ์ทางการเมือง
24 พ.ค. 2553

ธนาคารกรุงศรีอยุธยา และบริษัทในเครือออกมาตรการช่วยเหลือลูกค้าที่ได้รับผลกระทบจากวิกฤตการณ์ทางการเมือง
ธนาคารกรุงศรีอยุธยา และบริษัทในเครือธนาคารออกมาตรการช่วยเหลือลูกค้าที่ได้รับผลกระทบจากวิกฤตการณ์ทางการเมือง ให้การดูแลพิเศษเพื่อช่วยบรรเทาความเดือดร้อนที่เกิดขึ้น พร้อมให้ลูกหนี้ผ่อนชำระเฉพาะดอกเบี้ยในช่วงระยะเวลาพิเศษหรือขยายเวลาการผ่อนชำระเงินตามข้อตกลง  นอกจากนี้ธนาคารยังพร้อมให้ความช่วยเหลือธุรกิจที่เกี่ยวข้องกับอุตสาหกรรมท่องเที่ยวและอุตสาหกรรมเกี่ยวเนื่องอื่นๆ ที่ได้รับผลกระทบจากวิกฤตการณ์ครั้งนี้ด้วย
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา จำกัด (มหาชน) เปิดเผยว่า ธนาคารและกลุ่มบริษัทในเครือธนาคารมีความเห็นใจผู้ที่ได้รับผลกระทบจากเหตุการณ์ชุมนุมและวิกฤตการณ์ทางการเมืองที่ดำเนินมาโดยตลอด ซึ่งนับตั้งแต่เริ่มมีเหตุการณ์ดังกล่าว ธนาคารก็พร้อมให้ความช่วยเหลืออย่างเต็มที่เพื่อบรรเทาความเดือดร้อนแก่ลูกหนี้ที่ได้รับผลกระทบ เริ่มตั้งแต่การประเมินปัญหาและผลกระทบทางการเงินร่วมกันกับลูกค้า พร้อมทั้งทำงานร่วมกันเพื่อช่วยเหลือลูกค้าอย่างต่อเนื่องเพื่อให้ผ่านพ้นวิกฤตครั้งนี้ ซึ่งรวมทั้งมาตรการผ่อนชำระเฉพาะดอกเบี้ยและขยายระยะเวลาการชำระเงินแก่ลูกค้าที่เป็นผู้ประกอบการ ลูกจ้าง พนักงาน ที่ได้รับความเดือดร้อน
“นอกจากมาตรการดังกล่าวแล้ว สำหรับลูกค้าที่ได้รับผลกระทบเป็นอย่างมาก ธนาคารก็พร้อมพิจารณาให้ความช่วยเหลือลูกค้าเป็นกรณีพิเศษเป็นรายๆ ไป และนอกเหนือจากการให้ความช่วยเหลือลูกค้าที่อยู่ในพื้นที่ที่ได้ผลกระทบโดยตรง เช่น ราชประสงค์ ศาลาแดง สีลม ประตูน้ำ ราชปรารภ ดินแดง หลังสวน รวมทั้งในต่างจังหวัดแล้ว ธนาคารยังพร้อมให้ความช่วยเหลือธุรกิจที่เกี่ยวข้องกับอุตสาหกรรมท่องเที่ยวและอุตสาหกรรมอื่นๆ ที่ได้รับผลกระทบจากวิกฤตการณ์ครั้งนี้ด้วย” นายมาร์ค อาร์โนลด์ กล่าวในที่สุด
ทั้งนี้ ผู้ที่จะได้รับความช่วยเหลือตามมาตรการดังกล่าวต้องมีคุณสมบัติตามที่ธนาคารกำหนด สอบถามข้อมูลเพิ่มเติมได้ที่ KRUNGSRI Call Center 1572